**טל פרידמן עוזב את "ארץ נהדרת"**

**תכנית הסיום של העונה במוצ"ש הקרוב תהיה גם תכנית הפרידה מאחד מכוכביה הגדולים של התכנית שביקש לפרוש בתום 11 עונות מוצלחות**

טל פרידמן, מכוכביה הגדולים של "ארץ נהדרת" וחבר בצוות השחקנים מיום עלייתה לאוויר, יעזוב את התכנית, לפי בקשתו, בסוף העונה הנוכחית. ב-11 השנים האחרונות כבש טל את מקומו כאחד הקומיקאים האהובים בישראל עם דמויות מצליחות כ-"לובה", אומלטה", "חיזקי" ו-"רחל המתנחלת", כמו גם חיקויים מבריקים לשלל דמויות מפתח ישראליות החל בשלי יחימוביץ, שרון ואולמרט ועד רון קופמן וזאב נחמה. במוצ"ש הקרוב תשודר תכנית סיום העונה ה-11 של ארץ נהדרת וחלקה יוקדש לפרידה מפרידמן.

טל פרידמן: "אני מצדיע למולי ולכותבים המופלאים על שנים של יצירתיות, שיאים מקצועיים ושל הרבה צחוקים בחדר הכותבים, מצדיע לנבחרת הקומיקאים המובילה בארץ, מצדיע לצוות ההפקה הטוב והמיומן ביותר שיש – היינו משפחה במשך 11 שנה ונישאר חברים לתמיד. אני יוצא עכשיו לדרך עצמאית שבמרכזה מופע הסטנד אפ שלי שרץ בכל הארץ, וכמובן מפתח פרויקטים טלוויזיוניים חדשים – תודה לכולם מעומק הלב".

מולי שגב, העורך הראשי: "טל הוא ללא ספק אחד הסמלים של "ארץ נהדרת". הוא האחראי העיקרי לפריצה שלה בעונות הראשונות ועמוד תווך עד היום. הכישרון, הטירוף והכריזמה שלו הם חד-פעמיים וחסרי תחליף. חוץ מזה הוא גם חבר יקר שלי וקשה לי לדמיין את המשמעות של לעבוד בלעדיו. ביום הזה לא נותר אלא לחבק, לאחל הצלחה ולומר תודה ענקית על אינספור דמויות ורגעים קורעים מצחוק שאנחנו, כמו רבים מצופי הטלוויזיה בישראל, לעולם לא נשכח. טל ממשיך הלאה. גם "ארץ נהדרת". פרישה של כוכבים ותיקים ואהובים היא תמיד הזדמנות לכישרונות חדשים לקבל במה וביטוי. וכמו במקרים הקודמים, טל יהיה לנצח חלק מהמשפחה ואני בטוח שעוד ניפגש בהופעות אורח בעונות הבאות שלנו".